
РЕПУБЛИКА БЪЛГАРИЯ
Заместник-министър на земеделието и храните


………………………………………
………………………… 20…… г.

ОДОБРИЛ,
МИНИСТЪР:
Д-Р ГЕОРГИ ТАХОВ
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ

ДОКЛАД
от Янислав Янчев – заместник-министър на земеделието и храните

Относно: Проект на Наредба за изменение и допълнение на Наредба № 13 от 2023 г. за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“


УВАЖАЕМИ ГОСПОДИН МИНИСТЪР,
На основание чл. 66 във връзка с чл. 65, т. 1 и т. 4 от Закона за подпомагане на земеделските производители, внасям за одобрение проект на Наредба за изменение и допълнение на Наредба № 13 от 2023 г. за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“ (обн., ДВ, бр. 78 от 2023 г.).

Причини, които налагат приемането на акта
В новата Обща селскостопанска политика (ОСП) след реформата от 2021 г. е заложено всяка държава членка да изготви Стратегически план за ОСП, с който се осигурява максимален принос към целите на Европейския съюз (ЕС), като се отчитат по-добре местните условия и нужди спрямо тези цели и показатели. Държавите членки носят по-голяма отговорност и се отчитат по-стриктно за това как постигат целите и заложените индикатори. Наредба № 13 от 2023 г. за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“ (oбн., ДВ, бр. 78 от 2023 г.) (Наредба № 13 от 2023 г.) урежда получаването на финансово подпомагане по линия на секторните интервенции в секторите „Плодове и зеленчуци“ и „Мляко и млечни продукти“ във връзка с прилагането на Стратегическия план за развитие на земеделието и селските райони на Република България за периода 2023 – 2027 г. (Стратегическия план), респективно осигурява всички необходими условия за правилното администриране на тези интервенции. Предвид гореизложеното и в резултат на одитнa процедурa, проведена в рамките на годишния сертификационен одит за финансова 2024 г. от изпълнителна агенция „Сертификационен одит на средствата от европейските земеделски фондове“, и прието РМС № 214 от 2025 г., съгласно което е одобрено трето изменение на Стратегическия план, възникна необходимостта от изменение и допълнение на приложимата нормативна уредба.
С предложения проект на Наредба за изменение и допълнение на Наредба 
№ 13 от 2023 г. е предвидено, по интервенция „Инвестиции в материални и нематериални активи“ и в двата сектора, да отпадне изискването за съответствие на капацитета на подпомаганите активи с размера на стопанствата на членовете и/или помещенията на организацията на производители. Съгласно правото на Съюза, финансовата помощ се определя като процент от стойността на предлаганата на пазара продукция от ползвателя на помощта и не зависи от вида на инвестициите, както и не са въведени конкретни изисквания относно капацитета на подпомаганите физически активи. Заложените инвестиции в оперативните програми следва да са в съответствие с предвидения в Стратегическия план неизчерпателен списък с действия и разходи и Приложение II и III на Делегиран регламент (ЕС) 2022/126 на Комисията от 7 декември 2021 г. за допълнение на Регламент (ЕС) 2021/2115 на Европейския парламент и на Съвета с допълнителни изисквания по отношение на някои видове интервенции, посочени от държавите членки в стратегическите им планове по ОСП за периода 2023 – 2027 г. съгласно същия регламент, както и с правила във връзка със съотношението за стандарт 1 за добро земеделско и екологично състояние (ОВ, L 20/52 от 31 януари 2022 г.) (Делегиран регламент (ЕС) 2022/126). Отмененото изискване не произтича от правото на Съюза и няма да повлияе на изпълнението на целите на оперативните програми и осъществявания контрол от страна на Държавен фонд „Земеделие“ при определяне на допустимите разходи.
По интервенция „Инвестиции в материални и нематериални активи“ и в двата сектора е прецизиран текстът на допустимите разходи за строително-монтажни и ремонтни дейности с оглед коректното им отнасяне към съответните категории и видове строителство по Закона за устройство на територията. С предложения проект на нормативен акт е предвиден контрол по отношение на допустимостта на инвестициите за производство на енергия от биомаса, включително производство на енергия от течни, газообразни и твърди горива от биомаса, съгласно Закона за енергията от възобновяеми източници.
По интервенциите, свързани с научноизследователска и развойна дейност в областта на устойчивите производствени методи и в двата сектора е прецизиран неизчерпателният списък на допустимите разходи с оглед ефективно и целесъобразно насочване на разходите към дейности, които съответстват на заложените цели на интервенцията. Относно посочените интервенции с проекта на наредба се въвежда дефиниция на понятието „иновации“, за да може кандидатите за финансова помощ предварително да са запознати по какъв начин ще се извърши проверка за допустимостта на заявените от тях разходи по интервенциите.
По интервенция „Индивидуално обучение за други организации на производители и асоциации на организации на производители“ в сектор „Плодове и зеленчуци“ е допълнен неизчерпателният списък на допустимите дейности/разходи в съответствие със Стратегическия план.
В интервенциите в сектор „Плодове и зеленчуци“, свързани с целите в областта на агроекологията и климата, са прецизирани допустимите разходи по инвестициите за подобряване на устойчивостта срещу вредители, както и намаляване на рисковете и въздействието, свързани с употребата на пестициди, включително прилагане на техники за интегрирано управление на вредителите с оглед по-конкретното им насочване към целите на интервенцията, съобразно потребностите и особеностите на стопанствата на членовете на организацията на производители или асоциацията на производители.
Предвидено е финансовото подпомагане по всички интервенции и в двата сектора да се извършва на база на разумни действително извършени разходи, като одобрението на заявените от кандидатите разходи по оперативните програми да се извършва на база представяне на три оферти и/или референтни цени без прилагането на минимален праг от 10 000 евро, под който не се изисква предоставянето им. По този начин при извършване на оценка за основателността на разходите ще се гарантира спазване на принципа на икономичност и ефикасност и одобрение на разходи на най-разумна цена. 
С предложения проект на Наредба за изменение и допълнение на Наредба 
№ 13 от 2023 г. са предвидени разпоредби, изключващи налагането на санкции, в случаи на непреодолима сила или извънредни обстоятелства, грешка на компетентен или друг орган или когато засегнатото лице може да докаже по удовлетворителен за компетентния орган начин, че не носи отговорност за неспазване на задълженията, в съответствие с изискванията на чл. 59, параграф 5 от Регламент (ЕС) № 2021/2116.
Прецизирани са разпоредбите, свързани с възстановяване от ползвателите на финансова помощ на изплатеното финансово подпомагане в случай на неспазване на изискванията за дълготрайност на операциите през периода на мониторинг, което съгласно чл. 11, параграф 9 от Делегиран регламент (ЕС) 2022/126 следва да бъде пропорционално на продължителността на неспазването и е в интерес на ползвателите на финансова помощ.
Съгласно § 6, ал. 1, т. 2  от преходните и заключителни разпоредби на Закона за въвеждане на еврото в Република България, е направено изменение в максималния размер на допустимите разходи за една оперативна програма, като таваните са посочени в евро, както и при интервенциите за изтегляне на плодове и зеленчуци от пазара за безплатно разпространение стойността на допустимите за възстановяване транспортни разходи е определена в евро.
В проекта на наредба са заложени и други промени, които са по-скоро технически и целят оптимално прилагане на интервенциите и осигуряване на съответствие на системите за управление на интервенциите по оперативни програми в секторите „Плодове и зеленчуци“ и „Мляко и млечни продукти“ със Стратегическия план и изискванията на Съюза.

Цели
С предложените изменения и допълнения на наредбата се цели осигуряване на оптимизирана правната рамка за прилагане на интервенциите в секторите „Плодове и зеленчуци“ и „Мляко и млечни продукти“, съгласно която ползвателите на финансова помощ и администрацията да могат да изпълнят своите задължения в съответствие с изискванията на Стратегическия план и Съюза. Ще бъдат отстранени някои неясноти в текстовете на наредбата, както и ще се постигне по-добро управление на средствата от Европейския фонд за гарантиране в земеделието.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати.
Финансирането на интервенциите в секторите „Плодове и зеленчуци“ и „Мляко и млечни продукти“ ще бъде в рамките на определения за сектора бюджет.

Очаквани резултати от прилагането на акта
С изменението и допълнението на наредбата ще се постигне по-ефективно прилагане и администриране на секторните интервенции в секторите „Плодове и зеленчуци“ и „Мляко и млечни продукти“ в съответствие с изискванията на Стратегическия план и Съюза и по-добро управление на средствата от Европейския фонд за гарантиране в земеделието.

Анализ за съответствие с правото на Европейския съюз
Проектът на наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 66 във връзка с чл. 65, т. 1 и т. 4 от Закона за подпомагане на земеделските производители, предлагам да одобрите приложената Наредба за изменение и допълнение на Наредба № 13 от 2023 г. за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“.

	Приложение: 
	1. Наредба за изменение и допълнение на Наредба № 13 от 2023 г. за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“;
2. Справка за отразяване на становищата, постъпили при съгласуване на проекта;
3. Постъпили становища;
4. Справка за отразяване на получените предложения и становища от проведената обществената консултация;
5. Постъпили предложения и становища от обществената консултация.





ЯНИСЛАВ ЯНЧЕВ
Заместник-министър

